สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 22 ส.ค.60
23 ส.ค. 2560

ดัชนีดาวโจนส์ตลาดหุ้นนิวยอร์กปิดพุ่งขึ้น เมื่อคืนนี้ (22 ส.ค.) ขานรับรายงานที่ว่า คณะทำงานของประธานาธิบดีโดนัลด์ ทรัมป์แห่งสหรัฐ และแกนนำสภาคองเกรส มีความคืบหน้าในการผลักดันมาตรการปฏิรูปภาษี ขณะที่นักลงทุนจับตาการประชุมเศรษฐกิจประจำปีของธนาคารกลางสหรัฐ (เฟด) ที่เมืองแจ็กสัน โฮล ในสัปดาห์นี้อย่างใกล้ชิด เพื่อหาสัญญาณบ่งชี้ถึงแนวโน้มนโยบายการเงินในอนาคต
ดัชนีเฉลี่ยอุตสาหกรรมดาวโจนส์ปิดที่ 21,899.89 จุด พุ่งขึ้น 196.14 จุด หรือ +0.90% ดัชนี S&amp;P500 ปิดที่ 2,452.51 จุด เพิ่มขึ้น 24.14 จุด หรือ +0.99% และดัชนี Nasdaq ปิดที่ 6,297.48 จุด เพิ่มขึ้น 84.35 จุด หรือ +1.36%
 
ตลาดหุ้นยุโรปปิดพุ่งขึ้น เมื่อคืนนี้ (22 ส.ค.) จากการที่นักลงทุนคาดหวังว่า นายมาริโอ ดรากี ประธานธนาคารกลางยุโรป (ECB) อาจจะส่งสัญญาณเกี่ยวกับทิศทางนโยบายการเงินในอนาคต ในการประชุมเศรษฐกิจประจำปีของธนาคารกลางสหรัฐ (เฟด) ซึ่งจะจัดขึ้นในวันที่ 24-26 ส.ค.นี้ ที่เมืองแจ็กสัน โฮล รัฐไวโอมิง
ดัชนี Stoxx Europe 600 เพิ่มขึ้น 0.8% ปิดที่ 375.80 จุด
ดัชนี DAX ตลาดหุ้นเยอรมันปิดที่ 12,229.34 จุด พุ่งขึ้น 163.35 จุด หรือ +1.35% ดัชนี CAC-40 ตลาดหุ้นฝรั่งเศสปิดที่ 5,131.86 จุด เพิ่มขึ้น 44.27 จุด หรือ +0.87% และดัชนี FTSE 100 ตลาดหุ้นลอนดอนปิดที่ 7,381.74 จุด เพิ่มขึ้น 62.86 จุด หรือ +0.86%
 
ตลาดหุ้นลอนดอนปิดพุ่งขึ้น เมื่อคืนนี้ (22 ส.ค.) ด้วยปัจจัยบวกจากผลประกอบการที่สดใสของหุ้นกลุ่มเหมืองแร่ รวมถึงหุ้นเพอร์ซิมมอน บริษัทสร้างบ้านรายใหญ่ ซึ่งช่วยหนุนหุ้นกลุ่มบริษัทดังกล่าวปรับตัวขึ้นอย่างแข็งแกร่ง
ดัชนี FTSE 100 เพิ่มขึ้น 62.86 จุด หรือ +0.86% ปิดที่ 7,381.74 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (22 ส.ค.) โดยได้แรงหนุนจากการคาดการณ์ที่ว่า สต็อกน้ำมันดิบของสหรัฐจะปรับตัวลดลงติดต่อกันเป็นสัปดาห์ที่ 8 โดยสำนักงานสารสนเทศด้านการพลังงานของรัฐบาลสหรัฐ (EIA) จะเปิดเผยรายงานสต็อกน้ำมันดิบในวันนี้
สัญญาน้ำมันดิบ WTI ส่งมอบเดือนก.ย. เพิ่มขึ้น 27 เซนต์ หรือ 0.6% ปิดที่ 47.64 ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค. เพิ่มขึ้น 21 เซนต์ หรือ 0.4% ปิดที่ 51.87 ดอลลาร์/บาร์เรล
 
สัญญาทองคำตลาดนิวยอร์กปิดร่วงลง เมื่อคืนนี้ (22 ส.ค.) เนื่องจากการแข็งค่าของสกุลเงินดอลลาร์ได้ส่งผลให้นักลงทุนลดการถือครองทองคำ ก่อนที่การประชุมเศรษฐกิจประจำปีของธนาคารกลางสหรัฐ (เฟด) จะเริ่มขึ้นในวันพรุ่งนี้ ที่เมืองแจ็กสัน โฮล รัฐไวโอมิง
สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 5.7 ดอลลาร์ หรือ 0.44% ปิดที่ระดับ 1,291.00 ดอลลาร์/ออนซ์
สัญญาโลหะเงินส่งมอบเดือนก.ย. ลดลง 3.3 เซนต์ หรือ 0.19% ปิดที่ 16.982 ดอลลาร์/ออนซ์
สัญญาพลาตินัมส่งมอบเดือนต.ค. ปรับตัวลง 4.2 ดอลลาร์ หรือ 0.43% ปิดที่ 981.3 ดอลลาร์/ออนซ์
สัญญาพัลลาเดียมส่งมอบเดือนมิ.ย. ร่วงลง 6.65 ดอลลาร์ หรือ 0.7% ปิดที่ 932.35 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (22 ส.ค.) ขณะนักลงทุนปรับโพซิชั่นการลงทุนก่อนหน้าการประชุมสัมมนาเศรษฐกิจประจำปีของธนาคารกลางสหรัฐ (เฟด) ซึ่งจะจัดขึ้นที่เมืองแจ็กสัน โฮล รัฐไวโอมิง ในวันที่ 24-26 ส.ค.นี้ โดยหัวข้อการประชุมในปีนี้คือ “Fostering a Dynamic Global Economy”
ยูโรอ่อนค่าลงเมื่อเทียบกับดอลลาร์ ที่ระดับ 1.1751 ดอลลาร์ จากระดับ 1.1816 ดอลลาร์ ในขณะที่ปอนด์อ่อนค่าลงแตะ 1.2826 ดอลลาร์ จากระดับ 1.2899 ดอลลาร์ และดอลลาร์ออสเตรเลียอ่อนค่าลง ที่ระดับ 0.7906 ดอลลาร์ จากระดับ 0.7938 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 109.52 เยน จากระดับ 108.75 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9684 ฟรังก์สวิส จากระดับ 0.9617 ฟรังก์สวิส